**valmis\_idänihme\_season2e8**

Äänitteen kesto: 31 min

**Litterointimerkinnät**

|  |  |
| --- | --- |
| Haastattelija: | Ding Ma |
| Vastaaja: | Mari Manninen |
|  |  |
|  |  |
|  |  |
| sa- | sana jää kesken |
| (sana) | epävarmasti kuultu jakso puheessa tai epävarmasti tunnistettu puhuja |
| (-)  | sana, josta ei ole saatu selvää |
| (--) | useampia sanoja, joista ei ole saatu selvää |
|  |  |
| , . ? : | kieliopin mukainen välimerkki tai alle 10 sekunnin tauko puheessa |

[musiikkia]

Ding Ma: Tervetuloa Etelä-Karjalan liiton #idänihme-podcastiin, jota on rahoittanut EAKR-hanke, Etelä-Karjalan Aasia-osaamiskeskittymä. Kiinasta puhuttaessa vanha "Kiina-ilmiö" ei monelta osin pidä enää paikkaansa. Liiketoimintaympäristön ja yhteistyökumppanin muuttuessa vauhdilla ainoa tapa pärjätä on ymmärtää muutoksen suuntaa. #idänihme-podcastin tavoitteena on host Ding Ma'n ja asiantuntijavieraiden voimin tuoda esille monipuolisesti näkemyksiä Kiinasta. Aiheena käsitellään sekä ajankohtaisia että yleisemmin "doing business in China" -tyyppisiä teemoja.

[haastattelu alkaa]

Ding Ma: No niin, laitetaanko rullaan. Rakkaat podcastin kuuntelijat, viimeistä viedään. Vuorossa on toisen tuotantokauden viimeistä jaksoa, jakso numero kahdeksan. Tänään perehdytään siihen, millaista on olla kirjeenvaihtajana ja toimittajana Kiinassa. Meillä on siis kunnia saada vieraaksemme Hesarin Pekingin-kirjeenvaihtaja Mari Manninen. Mari, tervetuloa.

Mari Manninen: Kiitos kiitos.

Ding Ma: Olet tunnettu toimittaja. Noh, oma mittarini on sellainen, että jos henkilöstä on pitkät pätkät esittelyt Wikipediassa, niin hän on vähintäänkin tunnettu. Ja olet yhtä lailla palkittu tietokirjailija. Milloin ja miten kiinnostuksesi Kiinaa kohtaan alkoi?

Mari Manninen: Varmaan siis tämä kiinnostus ainakin, mikä nyt on jatkunut yhtä pätkää, tätä pätkää, niin alko silloin kun vuonna 2013 alussa tulin edellisen kerran Kiinaan. Mun mies oli silloin täällä kirjeenvaihtajana, niin tulin hänen mukanansa. Niin vähän sitä ennen sitten alkoi tietenkin, alkoi silleen valmistautuminen ja näin. Sitten täällä ollessa kun seikkailin pitkin Kiinaa, niin kovasti siitä kiinnostuin. Ja sit kun me tultiin pois, niin sen jälkeen oon ajatellut koko ajan et ois tänne kiva tulla takasin. Nyt sitten pääsin tulemaan itse kirjeenvaihtajana tänne töihin.

Ding Ma: Kyllä. Millaiset viisi vuotta se oli silloin Kiinassa?

Mari Manninen: Se oli sen neljä vuotta oli se aika silloin. Ihan hyvät ajat, että se oli kuitenkin, se oli Xi Jingpingin alkuaikoja, ja silloin alkoi koko ajan, silloin alko Kiina kiristymään selkeästi. Tuli koko ajan vähän niin kun kireämpi tunnelma ja enemmän sääntoja ja näin. Oli se tähän aikaan verrattuna vielä tietenkin paljon lepposempaa, että kun tää on koko ajan kiristynyt tämä ilmapiiri täällä.

Ding Ma: Okei, joo. Palataan niihin vähän myöhemmin. Ilmeisesti se neljä vuotta oli myös kirjailija-Marille tuottoisaa aikaa, sillä silloin kirjoitit Tieto-Finlandiallakin palkittu teos ”Yhden lapsen kansa - Kiinan salavauvat, pikkukeisarit ja hylätyt tyttäret”, joka nimen mukaan käsitteli Kiinan yhden lapsen politiikkaa. Se vielä, että mitäs muuta on muuttunut Kiinassa viime vierailusi jälkeen? Yhden lapsen politiikka on löystynyt, ja pian puhutaan jo kolmen lapsen politiikasta, ja äsken sanoit näistä tiukentuvista toimista. Mutta mitäs muuta tuli nyt ekana mieleen, kun oot nyt palanut Pekingiin?

Mari Manninen: Monet asiat liittyy just niihin tiukentumisiin. Eli että kansalaisten valvonta on lisääntynyt todella paljon, rahaliikenteen valvonta on lisääntynyt tosi paljon, ja valtion ote yrityksistä on tiukentunut. Kyl se aika lailla kaikki tämmöset, mitkä on muutoksia, niin ne liittyy tähän tiukentumiseen.

Ding Ma: Joo.

Mari Manninen: Samoin esimerkiksi Kiinan vähemmistöistä ote on tiukentunut todella paljon, todella paljon, keskusvallan toimesta. Semmosia asioita mitä arjessa näkee, mikä on muuttunut, niin selvästi on tullut enemmän ihmisten turvallisuutta lisääviä lakeja ja niiden valvontaa. Kiinassa ne on kaksi eri asiaa. Täällä voi olla sääntö, mut ei se sääntö ole voimassa ennen kuin sitä aletaan todella valvoa, ennen kuin siitä tulee tarkastuksia ja oikeita sakonuhkia ja tällaisia. Se ei tapahdu sillä että -

Ding Ma: Niin, että se on niin kuin kepillä se toimii se järjestelmä.

Mari Manninen: Niin. Esimerkiksi silloin kun mä olin viimeks täällä, täällä taksien takapenkillä harvoin edes oli turvavöitä. Nyt oikeestaan kaikissa takseissa, näissä tämmöisissä Didi-, niin kuin Uber-tyyppisissä autoissa, on turvavyöt. Ja aika monet kuskit myös sanoo, että panepa se päälle.

Ding Ma: Okei, niin, kyllä. Eli sitä valvotaan sitten.

Mari Manninen: Sitä siis myös valvotaan, että siitä voi sit rapsahtaa sakkoja. Samoin monet yrittäjät sanoo, että tämmösiä yrityksien työsuojeluvalvonta ja työsuojelusäännökset tämmöset on tiukentunut paljon. Ja sehän on on hyvä asia, mun mielestä ainakin, että tämmöset perusturvallisuusasiat sillä saralla lisääntyy.

Ding Ma: Kyllä.

Mari Manninen: Ihmisistä on tullut tyylikkäämpiä myöskin.

Ding Ma: [naurua]

Mari Manninen: Vaurastuminen, se vaurastumisen aika on. Semmonen niin kun, sitä kun kansakunta vaurastuu, niin sitten aina menee vähän aikaa, että se tyylitaju kehittyy. Senhän näkee esimerkiksi Suomen ja Ruotsin välillä, että Ruotsissa on keskimäärin paljon tyylikkäämpiä ihmisiä kuin Suomessa, kun Ruotsissa on ollut niin pitkä vaurastumisen aika, pitempi. Niin Kiinassakin nyt näkyy se, että yhä enemmän on semmosia tosi tyylikkäitä, ja yhä vähemmän on sillai niin kun kaikkea mahdollista pitsiä vaaleanpunaista helmeä kerralla käyttävää porukkaa. Semmonen huomio on nyt. Mähän oon ollut täällä nyt käytännössä karanteenista ja muusta ulkona vasta kuukauden verran.

Ding Ma: Joo. Mut toisaalta hyvin tuoreet näkemykset sen suhteen. Miten koet että onko hintatasossa ollut paljon eroja verrattuna aikaisempaan vierailuun?

Mari Manninen: Kyl mun täytyy sanoa että musta, jos mä oikein muistan, niin kyllä musta kaupassa ja toreilla ja näin, ruoka maksaa enemmällä. Ravintolassakin kyllä varmaan jonkun verran noussut, mutta siinä mä en oo huomannut semmosta niin selkeetä isoa eroa. Ehkä enemmän niin, että niissä ravintoloissa, missä oon ehtinyt syödä, niin halvempien ravintoloiden hinta on noussut, keskitasoisten ei niin paljon. Mut se varmaan saattaa johtua siitä, jos raaka-aineitten hinta nousee, niin suhteessa halvimmat paikat joutuu nostamaan sitten enemmän hintojansa. Asumisessa, täällä kaikki koko ajan sanoo, että asumisen hinta nousee. Mut että sit taas oma asumiseni hinta ei ole noussut. Mutta kallistumista täällä on sinänsä.

Ding Ma: Viimeisin kirjasi käsitteli kiinalaisia juttuja, tarkemmin kiinalaisia myyttejä.

Mari Manninen: Viimeinen Kiinaa käsittelevä kirja.

Ding Ma: Niin, kyllä. Hyvä tarkennus kyllä. Olen aina kokenut, että toimittajan työ on siis olla myyntimurtajana ja totuudenetsijänä, niin mikä näistä myyteistä oli suurin yllätys omasta mielestäsi? Kuinka hyvin me tunnetaan täällä Kiinaa tällä hetkellä?

Mari Manninen: Niin. Ainakin semmonen mikä, silloin kun mä tulin viimeksi Kiinaan silloin 2013 alussa, niin mä kuvittelin että ilmansaasteet on Pekingissä maailman pahimmat. Koska niistä oli kirjoitettu ja niitä oli telkkarissa näytetty niin paljon. Ja sitten mulle kohta valkenikin, että hetkinen, Intiassa on paljon pahemmat ilmansaasteet kuin Kiinassa. Se oli semmonen ehkä mistä mä yllätyin. Pahathan ne ilmansaasteet oli. Tässä muuten on nyt muutos. Silloin edellisen kerran, kun olin Kiinassa, niin sen meidän oleskelun aikana alko jo se ilmanlaatu parantumaan, ja nyt täytyy sanoa, että nyt se on parantunut huomattavasti siitäkin. Kylhän täällä pahoja saastepäiviä on, ja keskimäärin se ilmanlaatu on Suomeen verrattuna vaikka tosi surkea, mut että on paljon semmosia kirkkaita päiviä, että hädin tuskin huomaakaan saastetta ilmassa. Kiinan toimet ilmanlaadun parantamiseksi niin näkyy täällä Pekingissä vahvasti.

Ding Ma: Eli positiivista kehitystä sen saralla.

Mari Manninen: Kyllä.

Ding Ma: Mennään seuravaksi tarkemmin toimittajan työhön ja millaista on tosiaan olla kirjeenvaihtajana Kiinassa. Edellisellä vierailulla toimit vapaana toimittajana, nyt Hesarin virallisena kirjeenvaihtajana. Koetko että näiden välillä on isoja eroja?

Mari Manninen: Joo, tietenkin. Koska mullahan on, nyt mä teen joka päivä töitä, saan kuukausipalkkaa, teen joka päivä töitä Hesarille vaan, ja sitten pystyn suunnittelemaan pitkäjänteisemmin. Pystyy tekemään myös semmosia juttuja, että mullahan oli paljon aikoinaan semmosii juttuja, mitä mä olisin halunnut tehdä, mutta koska Kiinassa matkustaminen on kallista, ja sit kun se matkustaminen tapahtuu kuvaajan ja myös tulkin kanssa, niin kolmen hengen matkaseurue on aika tyyris.

Ding Ma: Se on totta.

Mari Manninen: Niin ei ollut semmosia, vapaalta toimittajalta ostettu semmosia juttuja, jotka tuli niin kalliiksi. Mutta nyt kun mulla on tavallaan tätmä kirjeenvaihtajabudjetti tässä mun niskassani, niin nyt mä voin tehdä myös sellasia juttuja, jotka maksaa. Niin kun lukijoiden iloksi. Se on aika iso semmonen ero tässä työssä.

Ding Ma: Ootsä ehtinyt nyt kuukauden aikana jo matkustelemaan Kiinan sisällä? Tai kuinka vapaasti tällä hetkellä pystyy matkusteleen Kiinan sisällä?

Mari Manninen: Tosi huonosti pystyy tällä hetkellä matkusteleen Kiinan sisällä. Se ongelma on nyt tällä hetkellä koronan ja tulevien olympialaisten yhdistelmä. Kiinassahan nyt ei juurikaan sitä COVIDia ja koronaa ole, että Kiina on tehnyt siinä hartiavoimin töitä ja onnistunut pitää tautitapaukset vähissä. Täällä aina välillä tulee semmonen, että on muutama tapaus koko täällä 1,4 miljardin maassa, niin muutama tautitapaus tai muutama kymmenen tautitapausta päivässä. Ja sitten ne nuijitaan aina maanrakoon ne tapaukset. Parissa kolmessa viikossa yhteensä muutamia satoja tai tuhat, vähän yli tuhat tapausta, mikä on aina Kiinassa muka iso juttu, kiinalaisten mielestä. Ja sitten on saatu laskettua se nollille. Niin että sitä ei kauheesti ole. Mutta nyt sitten kun Kiina haluaa järjestää Pekingissä helmikuussa olevat olympialaiset niin, että Pekingissä ei varmasti ole silloin tautitapauksia, niin ilmeisestikin siitä johtuen on nyt sääntö, että jos mä matkustan – tai kuka tahansa, tämä ei ole mikään toimittaja-asia – vaan ihan kuka tahansa kiinalainen, pekingiläinen, jos lähtee Pekingistä pois ja just siellä alueella missä sattuu olemaan, siinä kaupungissa – tai tosi isossa kaupungissa jos on, niin siinä isossa kaupunginosassa – yksikin tautitapaus, niin vähintään 14 päivää pitää pysyy Pekingistä veks.

Ding Ma: Auts, joo.

Mari Manninen: Mulla oli just suunnitelmissa esimerkiks, että mä lähtisin ens viikonloppuna, viikon päästä viikonloppuna Shanghaihin juttukeikalle. Niin eikös siellä hitsi soikoon eilen kolme tapausta putkahtanut. Ja nyt mä en tiedä, missä Shanghain kaupunginosassa ne tarkalleen kaikki on, kun Shanghai on niin iso, että pystynkö mä menemään. Nyt mun pitää odottaa, että leviääkö ne tautitapaukset siellä, koska jos mä menen sinne ja sit käy huonosti, niin sit mä oon siellä monta viikkoa.

Ding Ma: Aika järeät toimet, kun miettii, että Shanghaissa on kuitenkin, mitä, 25 miljoonaa asukasta ja kolme tapausta.

Mari Manninen: Niin, näin se on. Yksikin tautitapaus siinä yhdessä tietyssä kaupungissa tai tietyssä kaupunginosassa, niin sit ei saa takaisin Pekingiin tulla. Täällä on aina nää toimet, tää korona aina vähän vaikeuttaa tätä, vaikka ei ees niitä tapauksia kovin ole, niin nämä torjuntatoimet vaikeuttaa liikkumista. Mä oon ehtinyt käydä tähän mennessä nyt yhden semmosen tosi nopeen keikan Zhangjiakoussa, jossa on osa niistä talviolympialaisten lajeista.

Ding Ma: Kyllä, kyllä.

Mari Manninen: Muualle en ole päässyt vielä lähtemään.

Ding Ma: Okei. Millaisia muita juttuja oot ehtinyt kirjoittaa, ja mikä on ehkä sun mielestä kuumin puheenaihe tällä hetkellä siellä?

Mari Manninen: Mä luulen että kuumia puheenaiheita täällä tän koko ajan, mitä ihmiset seuraa innokkaasti, on just nämä COVID-toimet, koronatoimet, koska se vaikuttaa kaikkien ihmisten arkeen jatkuvasti. Siis sillai että kaikki koko ajan toivoo, että ei tule yhtään tautitapausta siihen kaupunginosaan missä on tai ainakaan siihen kouluun tai ainakaan siihen kortteliin, koulun missä lapset on tai kortteliin missä asuaa. Kun se vaikuttaa sit heti omaan elämään. Että siitä täällä ihmiset arkisesti puhuu paljon ja jakaa kokemuksia. Sillä lailla että vaikka täällä on tosi vähän niitä tapauksia, niin yhtä lailla se on täällä iso puheenaihe niin kuin se on ihmisten kesken, niin kun toi on toi korona siellä Suomessakin. Se on jännä juttu. Mä oon ehtinyt kirjottaa tietysti tästä Peng Shuaista, tästä tennistähdestä, joka syytti yhtä entistä poliitikkoa seksuaalisesta hyväksikäytöstä, seksiin pakottamisesta. Ja siitä ei keskusteltu täällä Kiinassa yhtään, se on täysin sensuroitu aihe. Mä oon tätä testannut myös semmosessa tutuillani, jotka yleensä, jotka ei ole mitenkään aktivisteja – aktivistithan aina onkii tiedot selville asiasta kuin asiasta – mut että he ei oo mitään aktivisteja vaan tavallisia kiinalaisia, jotka yleensä on tietoisia kaikesta mistä Kiinassa puhutaan ja kielletyistäkin aiheesta. Niin hekään ei tienneet tästä mitään.

Ding Ma: Okei, eli täysin blokattu tää.

Mari Manninen: Se on blokattu. Tosi paljon on sellasia ihmisiä varmasti, jotka kuuluu – täällä on Kiinassa on vahva metoo-liike, niin metoo-liikkeessä aktiiviset varmasti on saanut tästä tietää, ja täällä on ollut paljon yritystä saada keskustelua tässä netissä läpi, mut ne on sensuroitu pois. Ettei tää niinkun, kaikki eivät ole tietämättömiä, mutta sanoisin että valtaosa on.

Ding Ma: Okei, joo.

Mari Manninen: Sitten oon kirjoittanut jostakin tietysti kaikista näistä korona-asioista on tullut kirjoitettua, on tullut vähän kirjoteltua Hongkongista, ja ihan kohta pitäis – ja on tullut kirjoiteltua vähän Kiinan ja Yhdysvaltain eroista arjen tasolla, ja kaikista Xin ja Bidenin tapaamisista.

Ding Ma: Isoja aihekokonaisuuksia kyllä.

Mari Manninen: On, on. Joo.

Ding Ma: Hiljattain Ylen kirjeenvaihtaja Kirsi Crowley avas meille toimittajan työn haasteista Kiinassa. Sulla on perspektiivi vuosilta 2013–2017 ja nyt, niin onko journalismi hankaloitunut viime aikoina ja miten se näkyy?

Mari Manninen: On, se on hankaloitunut paljon. Se on sillä lailla, että jo silloin kun mä viimeksi olin täällä, niin kirjeenvaihtajia uhkailtiin, heidän avustajiaan uhkailtiin. Saatettiin fyysisesti töniä, pidättää, joskus saatettiin jotain kirjeenvaihtajia heittää maasta pois, ja joskus heille tavallaan sanottiin niin uhkaavia asioita, että heidän piti äkkiä pakata kamansa ja lähtee, koska oli pelko että tulee vangituksi pidemmäksi aikaa. Kaikkia tämmösiä tapahtu. Aina oli kaikilla koko ajan epäilys siitä, että toimistot ja kodit on ainakin kuuntelussa ellei sit kameratkin ole sisällä. Sellaset epäilykset oli aina olemassa, ja että tietoliikenneyhteyksiä valvotaan ja näin. Mut se ero nyt tähän päivään on se, että nyt sitä kaikkea tapahtuu paljon enemmän. Eli jos ennen aina silloin tällöin kävi niin, että kun oli menossa tapaamaan haastateltavaa, niin haastateltava soittikin matkalla, että joo, että en mä haluakaan tavata sua. Eli hänet oli käsketty, viranomaiset oli käskenyt hänet olla tapaamatta ulkomaista toimittajaa. Nyt sitä tapahtuu koko ajan. Jos viimeksi oli sillain, että tavalliset ihmiset joskus oli epäluuloisia antamaan ulkomaalaisille toimittajille haastatteluja, niin nyt sitä tapahtuu koko ajan. On yhä vaikeampaa saada edes tutkijoiden haastatteluja, että heidänkin pitää kysyä lupaa useimmiten sitten yliopiston johdolta. Sitten kun tää ilmapiiri on kiristynyt, niin sit kaikki yrittää vähän vältellä ulkomaisia toimittajia, koska sit siitä vois tulla jotain sanomista.

Samoin sit nyt on toimittajia enemmän viime aikoina karkotettu täältä poies, ja samoin on useampi toimittaja joutunut lähteen tosi nopeesti, että on ollut pelko että tapahtuu jotain. Ja sitten semmonen mikä on ihan uusi asia nyt sitten, niin on sellainen että täällä on tavalliset ihmiset alkanut joko viranomaisten painostuksesta tai omasta innostuksesta haastaa ulkomaisia toimittajia oikeuteen siitä, että heitä on haastateltu väärin. Siitä nyt mun tietääkseni ei oo vielä yhtään keissiä oikeudesta tullut, mut että on tullut tällaisia katsoa uusia tapoja. Samoin on sitten aika paljon, nyt oli varsinkin viime kesänä, mihin kollega Kirsi Yleltä viittasi siinä kolumnissaan, niin täällä oli sellaset isot tulvat, niin sitten kommunistisen puolueen nuorisojärjestö alkoi netissä rummuttaa sitä, että kuinka BBC:n toimittajat tekee hirveetä mustamaalaustyötä Kiinasta ja että siellä on semmonen ja semmonen toimittaja siellä tulva-alueella. Sitten paikalliset ihmiset lähti jahtaamaan ja etsimään länsimaisia toimittajia. Ja sitten erehtyi vielä, että et se olis BBC:n toimittaja, joka sit sattu olemaan ihan joku toinen toimittaja. Siellä oli semmosia vähän uhkaaviakin tilanteita. Ennenkin oli semmosii, että kansalaiset ikään kuin yllytettiin uhkaamaan ulkomaisia toimittajia, mutta ehkä se on nyt vähän vakavampaa, vakavammaksi mennyt. Se ei oo jäänyt semmosiks nettiuhkailujen tasolle sitten.

Ding Ma: Niin, et se on ollut jotain fyysistä jo.

Mari Manninen: Sillon viimeksi kun kampanja oli, niin silloin se oli, se kesti oisko se ollut pari kuukautta tai jotain, ja nytkin se näyttää että se on hiljentynyt sitten siitä kesästä. Nehän menee vähän silleen aina aalloittain. Arkisessa työssä tämä näkyy sillain, että mun on tosi vaikea saada haastateltavia, et kun ihmiset pelkää niin paljon puhua ulkomaisille toimittajille. Se muuttaa sitten juttujen luonnetta. Mulla just kävi niin, että mä menin puistoon haastattelemaan ihmisiä, ja se oli vielä siis semmonen aihe, mikä mun mielestä ois ollu tämmönen tosi kiva ja tosi myönteinen, niin kun kertonut Kiinasta kivoja asioita. Puiston vartijat tuli ja sanoi, että sulla ei oo lupa täällä haastatella ketään, niin mä sanoin että no mutta kun enhän mä tee puistosta juttuja vaan näistä ihmisistä, ihmisiä vaan haastattelen. Ja kerroin mistä mä teen juttua. Hekin selkeästi ymmärsi, että kysehän on ihan kivasta juttuaiheesta, mutta heitä pelotti. Ja he soitti omille pomoilleen ja omat pomot sanoi heille, että mun täytyy kysyä Pekingin kaupungin puisto-osastolta lupa. Kaikki kysymykset ennalta, mitä mä aion kysyä näiltä ihmisiltä, jonka jälkeen Pekingin kaupungin puisto-osasto keskustelee poliisin kanssa, saanko minä mennä haastattelemaan sinne ihmisiä asiasta, jotka ei kuulu mitenkään puisto-osastolle, jonka jälkeen he tulee minun mukaani antamaan minulle apua haastattelutilanteisiin.

Ding Ma: No just joo.

Mari Manninen: Se hidastaa hirveesti, ja sit se tarkoittaa et valitettavasti lukijat saa vähemmän eläväisiä juttuja täältä ja enemmän sellasta -

Ding Ma: Niin, ja varmaan tietyn sävyisiä juttuja nimenomaan.

Mari Manninen: Niin. Tulee vähemmän semmosia juttuja, joissa tavalliset ihmiset kertoo omasta arjestaan, joka olis hirveen tärkeetä, joka ois just sitä mikä sais suomalaiset ymmärtämään, että miten tavalliset kiinalaiset ajattelee ja miten he enää arkeansa. Eikä ois aina niitä suurvaltapolitiikan kuvioita ja kaikkia riitoja.

Ding Ma: Kyllä. Se on ehkä myös tän Idän podcastin yhtenä ajatuksena, että pystytään avaamaan vähän, millaista elämää - no, vaikka tässä puhutaan niin kuin meillä suomalaisilla on Kiinassa ja näin - mutta kuitenkin saadaan vähän avattua sitä arkea enemmän. Mutta onko sulla kuitenkin hyviä ystävyyssuhteita solmittu siellä Kiinassa, että pääset heidän kautta näkemään heidän arkea ja varmaan myös sitä kehitystä viime vuosien aikana?

Mari Manninen: Joo, on mulla on monta hyvää kiinalaista ystävää. Heidän kanssaan on tässä ehditty jo tapailla, ja on ollut kyl tosi mukavaa. Mun piti alun perin tulla tänne viime syksynä yli vuosi sitten, mut sitten kun on ollut tämä COVID-aika ja tämmösten vähän rankkojen toimien aika, niin venyi se viisumin saaminen ja tänne pääsy sitten vasta nyt tälle syksylle. Hekin on oottanut tosi pitkään, että mä oon tulossa, ja mä oon oottanut että pääsen näkemään heitä, ja meillä on ollut mukavaa, on vaihdettu kuulumisia ja kaikki. Ihmiset on nyt alkanut tehdä uusia töitä ja niillä on uusia harrastuksia ja uusia lapsia ja kaikkee mahdollista, niin tässä on niin - vaan yks mun kavereista on käynyt Suomessa tässä välissä, näistä kiinalaisista kavereista. Muita mä en oo sitten nähnykään täs välissä.

Ding Ma: Se on varmaan tosi kivaa sitten, tällaisia jälleennäkemisiä.

Mari Manninen: On, on.

Ding Ma: Joo. Vielä kysyn sellaista, että miten tulevat talviolympialaiset näkyvät kaupungeissa siellä?

Mari Manninen: Jonkun verran oon nähnyt niitä maskotteja, talviolympialaismaskotteja, toinen on semmoinen pandamainen hahmo ja toinen on semmoinen lyhtymäinen hahmo, ja sitten jotain ”Peking 2022” lukee siellä täällä. Mut ei se nyt mitenkään silmillehyppivän paljon kyllä näy. Ja sitten noihan alkaa olla noi Pekingin olympiapaikat niin ne alkaa olla pikkuhiljaa siinä kuuluisassa kuplassa, että ei niihin silleen noin vaan marssitakaan. Niitähän on tässä kaupungin keskustassa ja sitten on parissa muussakin paikkaa sitten tuolla vähän kauempana Pekingistä.

Ding Ma: Okei, joo. No mutta sä pääset siellä paikan päällä sitten todistamaan ja meille myös sitten raportoimaan, että miten kävi.

Mari Manninen: En mä pääse niihin olympialaisiin.

Ding Ma: Etkö? Okei.

Mari Manninen: Koska se on niin todennäköistä, kun tulee se kupla, että jos mä meen sinne kuplaan, niin sitten vielä sen kuplan jälkeen – vielä ei ole tullut tarkkoja tietoja, mä oon yrittänyt tätä monta kertaa kysyä – mut että jos mä meen sinne kuplaan, missä ne urheilijat on, niin sitten kun mä tulen sieltä pois, ni on hyvinkin mahdollista että se ois kolmen viikon karanteeni sen jälkeen.

Ding Ma: Okei, okei.

Mari Manninen: Ja sit jos mä meen sinne kuplaan, niin sit mä en sen olemassaoloaikana saa sieltä pois tulla, niin mä en voi tehdä mitään muita töitä.

Ding Ma: Niin, joo. Mut se on neuvottelukysymys. Olisi hienoa saada sieltä tai raportteja lukea näin lukijan näkökulmasta.

Mari Manninen: Kyllä sieltä kuplasta tulee, toimittajia tulee Suomesta suoraan sinne kuplaan.

Ding Ma: No niin, okei.

Mari Manninen: Kyllä te saatte sinne juttuja, mutta minä teen sitten kuplan ulkopuolella juttuja.

Ding Ma: Kiva kuulla. Lopuksi vielä, olet Mari kirjoittanut myös suomalaisista sieniruoista kiinalaisin ottein, ja kiitos itse asiassa siitä kirjalahjasta. Olen saanut nauttia syksyisin mainioista resepteistä, joihin pääsen käyttämään toki täältä Lappeenrannan seudun metsistä itse keräämiä sieniä. Ollaan aikaisemmissa jaksoissa keskusteltu suomalaisesta ravintolasta Kiinassa ja ruokaviennistä sinne, niin miten Mari avaisit kiinalaista ruokakulttuuria kuuntelijoille?

Mari Manninen: Mä sanoisin että kun Kiina on Euroopan kokoinen maa, niin täällä on vähintään yhtä monta keittiöltä kun on Euroopassa keittiöitä, ja ne on hyvin erilaisia toistensa kanssa. Tuolla Etelä-Kiinassa Thaimaan rajaseudulla ja siellä, niitten maiden rajaseudulla, Kaakkois-Aasian rajaseudulla, niin on Yunnanilainen keittiö, jossa on hyvin paljon yrttejä ja samantyylistä ruokaa kuin on naapurimaissa paljolti. Sit jos ajattelee ihan Pohjois-Kiinaa ja Pekingistä pohjoiseen vielä, täällä syödään paljon perunaa ja kaikkia semmosia patoja, haudutettuja patoja, hapankaalia, makkaraa. Kaikkee semmosta mitä me ei mielletä kiinalaiseksi ruoaksi ollenkaan. Ja kaikkea siltä väliltä väliltä löytyy. Mäkin oon Kiinassakin syönyt monta kertaa perunamuussia ja monta kertaa syönyt lihapullia. Mut en kyllä koskaan yhtä aikaa.

Ding Ma: [naurua]

Mari Manninen: Pohjois-Kiinasta löytyy mustikoita, ja oon syönyt täällä erilaisia sieniä, joita oon luullut että on vaan Suomessa. Tää on hyvin monipuolinen ruoaltaan.

Ding Ma: Joo, kyllä. Ehkä voimme rohkaista kaikkia kokeilemaan sitten erilaisia ruokalajeja siellä Kiinassa.

Mari Manninen: Kyllä.

Ding Ma: Ja jos saamme vielä udella, niin onko kenties uusia Kiinaa käsitteleviä tietokirjoja tulossa Marilta.

Mari Manninen: Ei nyt ainakaan vähään aikaan, koska nyt mulla on vielä pari vuotta tätä pestiä, ja tänä aikana mä en kyllä ehdi tehdä muuta kuin tätä työtä. Tää on aika tämmöstä - ei tää nyt ihan 24/7 oo, mut välillä tuntuu siltä. Mutta katotaan sit sen jälkeen. Kyllä mulla semmosia kirjahaaveita on, että mitä vois tehdä, mutta se kirjoittaminen sitten, tai sanotaan nyt ainakin että kirjojen loppuun saattaminen sitten vie sinne pidemmälle. Kyllähän tässä jotakin varmaan ideoita ja aineistoja ja semmosia saattaa tässä samalla matkan varrella syntyäkin.

Ding Ma: Joo, jäämme siis innolla odottamaan. Lopetetaan jaksomme totutusti jakson sanontaan. Olen pohtinut tässä ja ajattelin ehdottaa viimeisen jakson sanonnaksi tällainen kuin [0:29:11, sanonta kiinaksi], go with the flow. Mennään virran mukana. Ja ehkä tällä mentaliteetilla katsomme myös tulevia tuotantokausia Idän ihme -podcastissa, ja toivottavasti pystymme taas tuottamaan teille lisää sisältörikkaita jaksoja. Numero kahdeksan päättyy Idän ihme -podacastin toista tuotantokautta, yhteensä kuusitoista jaksoa ollaan tehty kuudentoista huippuvieraan kanssa. Haluan kiittää heitä kaikkia ja totta kai teitä myös, rakkaat kuuntelijat, siitä että olette olleet mukana. Ota siis podcastimme tilaukseen Spotifyssa, Apple iTunesissa ja Google Podcastissa. Luonnollisesti löydät kaikki jaksot myös Etelä-Karjalan liiton sivuilta www.ekarjala.fi. Kiitos, Mari, hieno saada sinut meille vieraaksi tänne.

Mari Manninen: Kiitos, kun sain olla.

Ding Ma: Kiitos vielä podcastin mahdollistajille, Etelä-Karjalan liitolle, Euroopan aluekehitysrahaston EAKR-rahoitusinstrumentille sekä Lappeenrannan paikalliselle yritykselle VMH Productionsille teknisestä toteutuksesta.

[musiikkia]